หุ้นยุโรปปิดทรงตัว หลังรายงานชี้เงินเฟ้อยูโรโซนยังอยู่ในระดับต่ำ
ตลาดหุ้นยุโรปปิดเกือบทรงตัวเมื่อคืนนี้ (30 ต.ค.) หลังจากมีรายงานจากสำนักงานสถิติของสหภาพยุโรป (ยูโรสแตท) ว่า อัตราเงินเฟ้อในยูโรโซนยังคงอยู่ในระดับต่ำ อย่างไรก็ตาม ตลาดหุ้นบางแห่งของยุโรป รวมถึงตลาดหุ้นเยอรมนี ดีดตัวขึ้นขานรับการคาดการณ์ที่ว่า ธนาคารกลางยุโรป (ECB) ยังคงมีแนวโน้มขยายมาตรการผ่อนคลายทางการเงินในการประชุมเดือนธ.ค.
31 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ขยับลงไม่ถึง 0.1%ปิด (30 ต.ค.) ที่ 375.47 จุด, ดัชนี CAC-40 ตลาดหุ้นฝรั่งเศสปิดที่ 4,897.66 จุด เพิ่มขึ้น 11.84 จุด หรือ +0.24%, ดัชนี DAX ตลาดหุ้นเยอรมันปิดที่ 10,850.14 จุด เพิ่มขึ้น 49.30 จุด หรือ +0.46% และดัชนี FTSE 100 ตลาดหุ้นลอนดอนปิดที่ 6,361.09 จุด ลดลง 34.71 จุด หรือ -0.54%
ตลาดหุ้นยุโรปอ่อนแรงลงหลังจากยูโรสแตทรายงานว่า อัตราเงินเฟ้อในยูโรโซนอยู่ที่ระดับ 0% ในเดือนต.ค. หลังจากอยู่ในระดับ -0.1% ในเดือนก.ย. อย่างไรก็ตาม ตลาดได้รับปัจจัยบวกจากมุมมองที่ว่า ECB ยังคงมีแนวโน้มขยายมาตรการผ่อนคลายทางการเงินในการประชุมเดือนธ.ค.เพื่อหนุนให้เงินเฟ้อเข้าใกล้ระดับเป้าหมายที่ 2%
หุ้น IAG SA ร่วงลง 2.5% หลังจากบริษัทปรับลดคาดการณ์ผลประกอบการในปี 2558, หุ้นลอรีอัล ร่วงลง 4.6% หลังจากบริษัทเปิดเผยยอดขายไตรมาส 3 ที่ออกมาน้อยกว่าการคาดการณ์, หุ้นรอยัล แบงก์ ออฟ สก็อตแลนด์ ดิ่งลง 1% หลังจากบริษัทเปิดเผยผลประกอบการที่น้อยกว่าคาด ส่วนหุ้นเรโนลท์ ดีดตัวขึ้น 5.3% ขานรับผลประกอบการที่สดใสของบริษัท